Aalborg Universitet får en placering helt i toppen på anerkendt magasins rangliste.

Flere end 1500 universiteter fra hele verden er blevet vurderet på deres bidrag til en bæredygtig udvikling og sociale fremskridt, og her markerer Aalborg Universitet sig som ét af de bedste universiteter i verden. Det skriver universitetet selv i en pressemeddelelse. Det er det internationale magasin Times Higher Education, der har rangeret universiteterne på deres såkaldte Impact Ranking 2023. - Det er et stort skulderklap til vores forskere og studerende, at Aalborg Universitet nu er i top ti over universiteter i verden, der bidrager mest til at løse de globale udfordringer, siger rektor Per Michael Johansen. Listen sammenligner de langt over tusind forskellige universiteters arbejde med alt fra forskning i bæredygtige teknologier til ligestilling og uddannelse til CO2-besparelser på campus. Alt sammen vurderes herefter ud fra FN's 17 verdensmål. - Placeringen her er udtryk for, at AAU’s forskning bliver brugt, både i Danmark og i resten af verden, lyder det fra Per Michael Johansen. I top ved flere verdensmål Samlet er Aalborg Universitet gået fra en 31. plads helt op i top 10 til en samlet 9. plads. Kigger man individuelt på hvert verdensmål er AAU gået frem på hele 12 ud af 17 verdensmål, og blandt andet derfor kommer det store spring på ranglisten. På de tre verdensmål for kvalitetsuddannelse, mindre ulighed og partnerskaber for handling er Aalborg Universitet endda helt oppe på en flot andenplads. - På Aalborg Universitet vil vi løse problemerne sammen med andre. Resultatet her viser, at det netop er gennem vores mange partnerskaber med virksomheder, organisationer og myndigheder, at vi som universitet bidrager til bæredygtige løsninger. Det er jeg glad og stolt over, siger rektor Per Michael Johansen i pressemeddelelsen. Ved verdensmål syv om bæredygigt energi går AAU fra en plads mellem 101-200 sidste år til en 18. plads i år.